EFF skenk ook salarisse vir Covid-19-fonds(Foto: Brian Inganga/AP) Lede van die EFF se bestuur en openbare verteenwoordigers het ook onderneem om vir die volgende drie maande ŉ derde van hul salarisse aan die regering se Solidarity Fund te skenk. Dié fonds moet onder meer sakeondernemings bystaan wat swaar trek tydens die tydperk van algehele inperking. Pres. Cyril Ramaphosa het Donderdagaand gesê dat hy, die adjunkpresident, ministers en adjunkministers elkeen ŉ derde van hul salarisse sal afstaan vir die volgende drie maande. Hierdie deel van hul salarisse sal aan die Solidarity Fund geskenk word. “As deel van die EFF se bydrae tot die stryd teen Covid-19 sal ons parlementêre lede, lede van die provinsiale wetgewer en raadslede ook ŉ derde van hul salaris aan die Solidarity Fund skenk,” lui ŉ verklaring Vrydag deur die EFF. “Ons doen ook ŉ beroep op alle verteenwoordigers in alle sfere van die regering en alle Suid-Afrikaners wat tans werk het en dit kan bekostig, om dieselfde te doen sodat ons genoeg hulpbronne het om die verspreiding van die virus te beveg,” lui die verklaring. Die burgemeester van Ekurhuleni, Mzwandile Masina, het ook aangekondig dat hy, die stad se bestuurder, lede van die burgemeesterskomitee en finansiële hoof óók ŉ deel van hul salaris sal skenk. Hierop het Samwu, die vakbond vir munisipale werkers, dit duidelik gemaak dat geen van sy lede bereid is om ŉ deel van hul salarisse prys te gee nie. “Munisipale werkers het nie geld wat rondlê soos wat politici het nie. Ons sal daarom hierdie uitdaging aan politici oorlaat en is nie bereid om die werkgewers se bedrywighede te subsidieer nie.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.